text: AUTO BILD България / Тунинг на втора степен: GAD "напомпа" Brabus C-клас до 907 "коня"
  В германската тунинг фирма GAD не се шегуват: момчетата смело "пипват" преработена от Brabus C-класа и я правят още по-брутална
  В GAD се справят много добре с вдигането на мощността – и не се свенят да преработят дори вече оптимизирана от Brabus C-класа. При нея момчетата от Ботроп са "имплантирали" чудовищен 6,2-литров V12, който благодарение на два турбокомпресора генерира 730 к.с. и 1320 Нм – които обаче са "кастрирани" до 1100 от гледна точка на сигурност. Така моторизиран, Benz-ът постига максимална скорост 315 км/ч и ускорява от 0 до 100 км/ч за 3,9 сек. От GAD обаче искат да постигнат рекорд за най-бързата С-класа… от 0 до 300 км/ч! И затова поставят по-големи турбокомпресори, охладителна система с увеличен обем, нови по-големи дюзи и модифициран Airbox.
  Ето как мощността на ултрапотентния V12 е вдигната още – с цели 177 к.с. След тунинга върху тунинга Mercedes-ът вече разполага с умопомрачаващите 907 к.с. и 1413 Нм. Преработената 5-степенна автоматична трансмисия предава мощността към задните колела – и то много успешно. Защото само след 23,5 сек "невинната" С-класа вече препуска с 300 км/ч! Времето за упражнението 0-100 км/ч обаче остава същото. Целта е постигната! Оставаше и да не бъде: при инвестиция от 480 000 евро! В Близкия Изток обаче парите не са проблем…